b"\n_START_ARTICLE_\nCan Bassa (Llofriu)\n_START_SECTION_\nDescripci\xc3\xb3\n_START_PARAGRAPH_\nCan Bassa \xc3\xa9s una casa exempta, amb espai de jard\xc3\xad, que es troba a l'entrada del poble de Llofriu per llevant, pel Ramal. Consta de planta baixa, pis i golfes. T\xc3\xa9 una coberta de doble vessant dissimulada exteriorment per cornisament i barana que coronen els murs. L'edifici t\xc3\xa9 quatre eixos._NEWLINE_En la composici\xc3\xb3 de la fa\xc3\xa7ana principal, a migdia, amb predomini del buit sobre els plens, l'eix de l'extrem de ponent crea un sector diferencial de la resta, distinci\xc3\xb3 que marca una lesena o faixa vertical. Els altres tres eixos s\xc3\xb3n centrats per la portada que t\xc3\xa9 marc de pedra motllurat i arc de mig punt en el qual hi ha la inscripci\xc3\xb3: J.B./1889. Als seus costats hi ha dos finestrals rectangulars emmarcats per ressalts de pedra, llisos, igualment com ho s\xc3\xb3n les obertures dels tres grans balcons del pis, que_NEWLINE_s\xc3\xb3n de dimensions id\xc3\xa8ntiques. La crugia de ponent t\xc3\xa9 una finestra a la planta igual que les esmentades, per\xc3\xb2 al pis trenca el ritme amb una \xc3\xa0mplia arcada que correspon a la galeria que segueix per tot el costat occidental de la casa._NEWLINE_Una cornisa motllurada molt prominent i, sobre d'ella, una barana opaca, rematen la fa\xc3\xa7ana principal i segueixen per les laterals. La decoraci\xc3\xb3 es completa amb faixes ressaltades i una socolada. Les obertures dels altres murs tenen els arcs de rajol a sardinell._NEWLINE_Les estances interiors \xe2\x80\x94que mantenen els enllu\xc3\xafts, per\xc3\xb2 encalcinats\xe2\x80\x94 s\xc3\xb3n cobertes amb voltes de ma\xc3\xb3 de llunetes. La distribuci\xc3\xb3 de l'espai, en ambdues plantes, s'ordena a partir d'una gran sala central a la qual donen les habitacions laterals. Els paraments exteriors es deixaren sense arrebossar, la qual cosa no devia ser la idea original, ja que l'aparell i fins elements com els ressalts decoratius, s\xc3\xb3n fets amb simple pedruscall barrejat amb trossos de terrissa. Resten visibles els arcs de desc\xc3\xa0rrega sobre les llindes dels finestrals. Al jard\xc3\xad s'hi troba un grup de xiprers._NEWLINE_L'autor de l'edifici degu\xc3\xa9 ser el mateix mestre de cases que project\xc3\xa0 una altra casa propera, a uns 200 m, vora el Ramal, entre Llofriu i la carretera comarcal, \xc3\xa9s d'estructura i factura i gaireb\xc3\xa9 id\xc3\xa8ntica. Tamb\xc3\xa9 se li pot atribuir una casa semblant de la Barceloneta._NEWLINE_Al primer pis i a les golfes s'hi troben una s\xc3\xa8rie de dibuixos a les parets fets per Seraf\xc3\xad Bassa acompanyats de frases escrites per diversos membres de la fam\xc3\xadlia Bassa Rocas i amics seus. La import\xc3\xa0ncia d'aquests dibuixos i les frases rau en el fet que van ser realitzats per alguns dels membres de la fam\xc3\xadlia Bassa Rocas que van fer aportacions destacades a la cultura tant a Catalunya com a Am\xc3\xa8rica, com a escriptors, folkloristes, periodistes, pintors i escultors.\n_START_SECTION_\nHist\xc3\xb2ria\n_START_PARAGRAPH_\nEn aquesta casa hi va viure Irene Rocas amb el seu marit Joan Bassa, amb qui es cas\xc3\xa0 el 1881, i els seus cinc fills, de 1891 a 1906, any en qu\xc3\xa8 mor Joan Bassa. Despr\xc3\xa9s d'aquesta data, Irene i els seus fills nom\xc3\xa9s hi fan estades espor\xc3\xa0diques._NEWLINE_Una de les filles d'Irene Rocas fou la poetessa Maria Gr\xc3\xa0cia Bassa, mestra de Llofriu. L'any 1907 es va casar i va marxar cap a l'Argentina on va desenvolupar una important activitat liter\xc3\xa0ria. El periodista, editor i fot\xc3\xb2graf Florenci Bassa fou un altre dels fills d'Irene Rocas. Seraf\xc3\xad Bassa, un altre dels fills d'Irene, fou dibuixant, pintor i escultor, autor dels dibuixos que hi ha a les parets de can Bassa.\n_START_SECTION_\nEscola p\xc3\xbablica i centre cultural\n_START_PARAGRAPH_\nLlofriu va dependre del districte escolar de Mont-ras, fins i tot despr\xc3\xa9s de la seva segregaci\xc3\xb3 de Palafrugell el 1858. L\xe2\x80\x99any 1904 diversos ve\xc3\xafns de Llofriu van demanar la creaci\xc3\xb3 d\xe2\x80\x99una escola p\xc3\xbablica al nucli. L\xe2\x80\x99inspector d\xe2\x80\x99ensenyament de la zona va recomanar la creaci\xc3\xb3 d\xe2\x80\x99estudis oficials a Llofriu. El ministeri d'Instrucci\xc3\xb3 P\xc3\xbablica en va disposar la creaci\xc3\xb3 els anys vint. Durant molt de temps s\xe2\x80\x99ocuparien com escoles edificis que particulars de Llofriu cedien a l\xe2\x80\x99ajuntament (can Saub\xc3\xa0, can Riembau i can Bassa). L\xe2\x80\x99agost de 1986 l\xe2\x80\x99Ajuntament de Palafrugell va adquirir l\xe2\x80\x99edifici de l\xe2\x80\x99escola de Llofriu (Can Bassa). L\xe2\x80\x99escola disposava d\xe2\x80\x99una \xc3\xbanica aula unit\xc3\xa0ria on es cursava el primer cicle d\xe2\x80\x99EGB. El nombre d\xe2\x80\x99alumnes era baix i nom\xc3\xa9s es comptava amb un professor. L\xe2\x80\x99escola va dur el nom de Maria Gr\xc3\xa0cia Bassa Rocas. L\xe2\x80\x99any 1998 l\xe2\x80\x99escola de Llofriu va deixar de funcionar i l\xe2\x80\x99edifici va passar a ser un centre social i cultural._NEWLINE_Actualment l'edifici \xc3\xa9s un centre d'activitats culturals i ve\xc3\xafnals, el Centre Cultural i Social Bassa Rocas. El 2008 l'Ajuntament de Palafrugell, despr\xc3\xa9s d'un any de restauraci\xc3\xb3 i de condicionament de l'edifici, el va inaugurar de nou. Actualment tamb\xc3\xa9 \xc3\xa9s la seu de l'Associaci\xc3\xb3 de Ve\xc3\xafns i Amics de Llofriu i de la Fundaci\xc3\xb3 Llofriu. Tant el fons documental de la fam\xc3\xadlia Bassa-Rocas com el de l'escola de Llofriu es conserven a l'Arxiu Municipal de Palafrugell. El fons de l'escola va ser conservat al mateix centre fins al seu ingr\xc3\xa9s a l\xe2\x80\x99Arxiu Municipal de Palafrugell. El fons cont\xc3\xa9 la documentaci\xc3\xb3 generada de l\xe2\x80\x99administraci\xc3\xb3 de l\xe2\x80\x99escola per\xc3\xb2 tamb\xc3\xa9 la documentaci\xc3\xb3 generada a partir de la pr\xc3\xb2pia activitat escolar."